המלחמה בגלבוע

המלחמה בגלבוע היא מלחמה מקראית בין ישראל לפלשתים, שהתרחשה בהר הגלבוע. במלחמה זו שאול מלך ישראל מת בהתאבדות, וגם שלושת בניו נפלו בקרב. בעקבות מותו של שאול, הומלך דוד למלך על יהודה, ובהדרגה גם על כל ישראל. על מות שאול ויהונתן בנו, קונן דוד את קינת דוד. קרב גלבוע מונצח בשמותיהם של יישובים באזור, ששמותיהם לקוחים מקינת דוד, כמו מגן שאול ושדי תרומות, וגם ביישובים על שם ילדיו של שאול, כמו מלכישוע ומירב.

== רקע ==

התגלות נשמת [[שמואל הנביא אל שאול המלך בעת העלאתה באוב. ציור מאת דמיטרי מרטינוב]]
בתקופת מלכות שאול הייתה מתיחות בין ממלכת ישראל שזה עתה נוסדה, לבין שלטון הפלשתים הוותיק. מקומם הטבעי של הפלשתים היה מישור החוף הדרומי של ארץ ישראל, ובעיקר בחמש הערים אשדוד, אשקלון, עזה, גת ועקרון. אולם סמוך לשלהי מלכות שאול הפלשתים הצליחו לחדור לעומק האסטרטגי של ממלכת ישראל, דרך מישור החוף הצפוני, והגיעו עד אזור הגלבוע לקראת מערכה מול ישראל. כשראה זאת שאול, נפל עליו פחד גדול, והוא פנה אל ה' באמצעות האורים ותומים לשאול אם לצאת למלחמה נגד הפלשתים, אולם הוא לא נענה. לדעת רבים הסיבה לכך הייתה אחריותו של שאול להריגת נוב עיר הכוהנים.<ref>רש"י ורלב"ג על שמואל א' פרק כ"ח פסוק ו', ועוד רבים.</ref> לאחר שלא נענה גם בדרכים אחרות, בצר לו חיפש בעלת אוב שתעלה לו את נשמת שמואל הנביא באוב, כדי לשאול אותו מה עליו לעשות.

בעלת האוב העלתה לו את שמואל באוב, והוא הודיע לשאול שישראל יפסידו בקרב, והוא ובניו ייפלו בו חללים. שאול צם והתאבל על הבשורה, אולם לא נמנע בשל כך מהמלחמה. למחרת יצא לקרב עם הפלשתים.

== מות שאול ==
במהלך המלחמה בהר הגלבוע, החלו הפלשתים לרדוף אחר ישראל, ובתוך כך הרגו את שלושת בני שאול: יהונתן, אבינדב ומלכישוע. כשראה שאול שחיל הקשתים של הפלשתים עומדים להשיג אותו ולהתעלל בו, פנה לנושא כליו וצווה עליו לדקור אותו בחרב. אולם נושא הכלים חשש והיסס, ואז תחב שאול את חרבו באדמה, ונפל עליה. לאחר מכן גם נושא כליו נפל על חרבו.

בעקבות התבוסה, ברחו הישראלים מהערים שבבקעת בית שאן ובעבר הירדן, והפלשתים התיישבו בהן במקומם.

בתחילת ספר שמואל ב' מסופר שהגיע אל דוד נער עמלקי שלטענתו לאחר שנפל שאול על חרבו ביקש ממנו להמית אותו, והוא עשה כבקשתו. בעקבות זאת דוד האשים את הנער בפגיעה במלך ישראל, והמית אותו בעוון פגיעה במלך.

== קבורת עצמות שאול ובניו ==
למחרת הקרב, לקחו הפלשתים את גופות שאול ובניו, ותלו אותן בחומת בית שאן. כששמעו את הדבר אנשי יבש גלעד, התגנבו בחסות החשכה אל החומה, נטלו ממנה את הגופות, וקברו אותן ביבש גלעד. בעקבות זאת דוד מברך את אנשי יבש על גמילות החסד עם שאול מלך ישראל.

== קינת דוד ==

בעקבות הבשורה על מות שאול ויהונתן, קונן עליהם דוד את קינת דוד, בה ספד להם וביכה את מותם ההרואי.

== התאבדות שאול בהלכה ==
מעשה ההתאבדות של שאול עורר פולמוס נרחב בקרב הפוסקים, האם מותר היה לשאול לשים קץ לחייו, דבר שנאסר באיסור חמור. יש אומרים שמותר היה לו לעשות כן משום שידע בוודאות שימות במלחמה, בעקבות נבואת שמואל שאותה שמע אצל בעלת האוב.<ref>שיירי כנסת הגדולה יורה דעה סימן קנ"ז הגהות בית יוסף סעיף כ"א. רב פעלים חלק ג' יורה דעה סימן כ"ט.</ref> יש אומרים שמותר היה לו להתאבד כדי למנוע חילול השם שהפלשתים יתעללו במלך ישראל ויבזוהו.<ref>ים של שלמה בבא קמא פרק ח' סימן נ"ט. מתנות כהונה על בראשית רבה פרק ל"ד, סעיף קטן מ"ג.</ref> יש אומרים שמותר היה לו להתאבד כי הפלשתים רצו להעבירו על דת, או להתעלל בו במשכב זכר.<ref>ריטב"א על מסכת עבודה זרה דף י"ח עמוד א'. משפט כהן סימן קמ"ד.</ref> מאידך, יש אומרים ששאול אכן נהג שלא כדין כשהתאבד, והיה לו למות על ידי הפלשתים ולא לשים קץ לחייו.<ref>דעת זקנים על בראשית פרק ט' פסוק ה'. אורחות חיים דין אהבת ה' ויראתו סימן א'.</ref><ref>לפריסת הסוגיה בהרחבה, ראו במאמרו של הרב יאיר וייץ '[https://yhb.org.il/shiurim/האם-מותר-היה-לשאול-להתאבד/ האם מותר היה לשאול להתאבד?]' באתר ישיבת הר ברכה</ref>

== קישורים חיצוניים ==
* [https://www.hatanakh.com/tags/מות-שאול קובץ מאמרים על מות שאול], באתר התנ"ך של מכללת הרצוג
*הרב יאיר וייץ, [https://yhb.org.il/shiurim/האם-מותר-היה-לשאול-להתאבד/ האם מותר היה לשאול להתאבד], באתר ישיבת הר ברכה
*הרב יעקב חרל"פ, [http://shaalvim.co.il/torah/maayan-article.asp?id=296#_ftnref14 שאלת התאבדותו של שאול המלך באור ההלכה], המעין

== הערות שוליים ==

קטגוריה:סיפורי ספר שמואל
קטגוריה:מלחמות בתנ"ך
קטגוריה:שאול
קטגוריה:הגלבוע
קטגוריה:התאבדות בתרבות ובאמנות